DEĊIŻJONI TAL-KUNSILL
tad-29 ta’ Jannar 2007
li temenda d-Direttiva 2004/677/KE fir-rigward ta' perjodu minimu ta' sekondar ta' esperti nazzjonali u persunal militari sekondati ma' l-Aġenzija tad-Difiża Ewropea
(2007/216/KE)
IL-KUNSILL TA' L-UNJONI EWROPEA,
Wara li kkunsidra d-Deċiżjoni tal-Kunsill 2004/677/KE ta' l-24 ta' Settembru 2004 li tikkonċerna r-Regoli applikabbli għal esperti nazzjonali u persunal militari sekondati ma' l-Aġenzija tad-Difiża Ewropea (1), u b'mod partikolari it-tieni subparagrafu ta' l-Artikolu 33 tiegħu,
Wara li kkunsidra l-proposta mill-Bord Direttiv ta' l-Aġenzija tad-Difiża Ewropea,
Billi:
L-Artikolu 11(3)(3.2.) ta' l-Azzjoni Konġunta tal-Kunsill 2004/551/PESK tat-12 ta' Lulju 2004 dwar it-twaqqif ta' l-Aġenzija tad-Difiża Ewropea (2) jipprevedi li l-persunal ta' l-Aġenzija tad-Difiża Ewropea jikkonsisti minn esperti nazzjonali sekondati minn Stati Membri parteċipanti kemm għal karigi fl-istruttura organizzattiva ta' l-Aġenzija kif ukoll għal kompiti u proġetti speċifiċi. Billi perjodu minimu ta' sitt xhur tas-sekondar jidher twil iżjed milli meħtieġ fil-każ ta' esperti nazzjonali sekondati għal kompiti u proġetti speċifiċi, id-Deċiżjoni tal-Kunsill 2004/677/KE għandha tiġi emendata bil-ħsieb li tipprovdi l-flessibbiltà meħtieġa fir-rigward tat-tul minimu ta' sekondar,
IDDEĊIEDA KIF ĠEJ:
Artikolu 1
L-Artikolu 2(1) tad-Deċiżjoni 2004/677/KE huwa sostitwit b'dan li ġej:
“1. Il-perjodu ta' sekondar ma jistax ikun inqas minn xahrejn u lanqas ma jista' jeċċedi tliet snin u jista' jiġġedded suċċessivament sa perjodu totali li ma jeċċedix erba' snin.”
Artikolu 2
Din id-Deċiżjoni għandha jkollha effett fil-jum ta' l-adozzjoni tagħha. Għandha tiġi pubblikata fil-Ġurnal Uffiċjali ta' l-Unjoni Ewropea.
Magħmul fi Brussell, 29 ta’ Jannar 2007.